SKRIFTLIG FORESPØRGSEL P-1746/00

af José Ribeiro e Castro (UEN) til Kommissionen

(25. maj 2000)

Om:Sanktioner mod Østrig Kommissionens beretning

For nylig blev det kendt, at den østrigske kansler, Wolfgang Schüssel, har opfordret Kommissionen til i betragtning af de vedtagne sanktioner, der inden for rammerne af Den Europæiske Union blev iværksat imod Østrig at udarbejde en udførlig beretning om situationen i Østrig. Denne beretning skulle forelægges på det næste møde i Det Europæiske Råd i Santa Maria de Feira den 19.-20. juni 2000.

Det er et faktum, at omstændighederne ved disse sanktioner og grundlaget herfor de facto og de jure på ingen måde er klare, idet det dog er blevet hævdet, at de udelukkende henhører under de bilaterale forbindelser mellem Østrig og de 14 medlemsstater. Den opstandelse, sagen gav anledning til på topmøder og forskellige andre møder som led i EU-institutionernes konkrete virksomhed på højeste niveau i Rådet, visse afgørelser truffet med flertal i Europa-Parlamentet og selve den kendsgerning, at sanktionerne blev bekendtgjort af Rådsformandskabet og ikke ved 14 erklæringer fra de 14 medlemsstater som led i de bilaterale forbindelser viser imidlertid, at hele denne procedure entydigt udspiller sig inden for rammerne af EU og dens virksomhed.

De traktatbestemmelser, der er relevante i denne forbindelse, findes entydigt i EU-Traktatens artikel 6 og 7. Ifølge disse bestemmelser er Kommissionen den instans, der har beføjelse til at aflægge beretning og forelægge de forslag, som den finder passende (EU-Traktatens artikel 7, stk. 1).

Den generelt fremherskende opfattelse var den, at tiden var inde til en udvidelse og ikke en indskrumpning af Unionen; til konsolidering af de grundlæggende rettigheder og ikke vilkårlig beskæring af disse rettigheder. Blandt andet skal traktaterne respekteres af alle krænkelse eller misligholdelse af traktaterne kan kun have negative følger, som kan antage uforudsete dimensioner, som det fremgår af den lange og smertefulde historie, hvad angår de tilfælde, hvor der har skullet mægles på internationalt plan. Overholdelsen af traktaterne er et uomgængeligt grundelement i retsstatsprincipperne, som Unionen, dens medlemsstater og EU-institutionerne absolut skal indordne sig under (EU-Traktatens artikel 6, stk. 1).

Kommissionen bedes på denne baggrund besvare følgende: Agter Kommissionen i henhold til traktaterne og retsstatsprincipperne at efterkomme den østrigske kanslers, Wolfgang Schüssels, ønske og udarbejde en udførlig beretning om situationen i Østrig frem til den 19.-20. juni 2000, dvs. inden det næste topmøde?

Samlet svar afgivet på Kommissionens vegne af Romano Prodi på skriftlige forespørgsler P-1746/00 og P-1823/00

(3. august 2000)

Som Kommissionen allerede har anført i sine svar på en række spørgsmål stillet af medlemmer af Parlamentet, er de bilaterale foranstaltninger, som de 14 medlemsstaters regeringer har truffet med hensyn til den østrigske koalitionsregering, ikke omfattet af EU-traktaten eller EF-traktaten, og de får ingen indflydelse på rettigheder og forpligtelser over for nogen som helst medlemsstat i forbindelse med fællesskabslovgivningen.

Kommissionen har også gentagne gange anført, at den fortsat vil varetage sin rolle som vogter af traktatens bestemmelser og værdier, som danner grundlaget for Den Europæiske Union, og den bekræfter sit engagement i den forbindelse.

Som det ærede medlem ved, vil der på medlemsstaternes foranledning blive udarbejdet en rapport af tre personer, udpeget af formanden for den Europæiske Domstol for Menneskerettigheder, om, hvorvidt den østrigske regering overholder de værdier, der er fælles for Den Europæiske Union.